רצח טופאק שאקור

רצח טופאק שאקור הוא רצח שבוצע בלאס וגאס, נבדה, ב-7 בספטמבר 1996, בו נורה למוות הראפר טופאק שאקור, מרכב חולף. כתוצאה מהירי, הוא נפצע בחזה, ביד ובירך. הוא מת מפצעיו כעבור שישה ימים, בן 25 במותו. טופאק שאקור צפה בקרב איגרוף של מייק טייסון נגד ברוס שלדון, על במת ה-MGM Grand בלאס וגאס, נבדה. לאחר שעזבו את זירת הקרב, אמר אחד ממכריו של שוג נייט, טרבור "טריי" ליין, חבר בכנופיית M.O.B פיירוס מקומפטון שבקליפורניה, כי ראה את אורלנדו "בייבי ליין" אנדרסון מקריפס, כנופיה יריבה של M.O.B, בלובי של ה-MGM Grand. כמה חודשים לפני כן, במאי 1996, ניסו אנדרסון ואחרים מכנופיית קריפס לשדוד את ליין בחנות "פוט לוקר". ליין סיפר על כך לשאקור, והאחרון תקף. שאקור שאל את אנדרסון אם הוא מהקריפס והכה אותו באגרוף לפנים שהטיח אותו לרצפה. חברי הפמליה של שאקור ונייט סייעו לתקוף את אנדרסון. הקטטה, אשר נקלטה במצלמות האבטחה של ה-MGM Grand, נעצרה על ידי מאבטחים של המלון. לאחר הקטטה נסע שאקור עם נייט לקלאב 662 שהיה בבעלותו של נייט. שאקור סיפר לחברתו קידדה ג'ונס בסתר על מעורבותו בקטטה עם אנדרסון, ולפני כן הבטיח לה לחזור אליה לאחר השהייה במלון MGM Grand וביקש שהיא תישאר ברכב. שאקור עזב עם נייט לאחר שהשניים החליפו את בגדיהם. בשעה 22:55 לערך צולם שאקור על ידי צלמי פפארצי כאשר פתח את החלון ברכב שבו ישב. זוהי התמונה האחרונה הידועה של שאקור בעודו בחיים. בשעה 23:00-23:05 נעצרו שאקור ונייט על ידי מספר שוטרים מאחר שהשמיעו מוזיקה מהרכב בווליום גבוה מדי, ומאחר שלרכב לא היו לוחיות רישוי. הלוחיות נמצאו בתא המטען של מכוניתו של נייט. השניים שוחררו כעבור כמה דקות מבלי שקיבלו דו"ח. בשעה 23:10, בזמן שעצרו באור אדום ממול למלון מקסים, רכב בו נסעו שתי בחורות נעצר משמאלם. שאקור שוחח איתן דרך חלון הרכב והזמין אותן להצטרף למועדון 662. בשעה 23:15 נעצר רכב מסוג קאדילאק בצבע לבן, עם ארבע דלתות, מצדו הימני של נייט. היורה ישב במושב האחורי של הרכב, נע לעבר החלון וירה במהירות בשאקור. שאקור נפגע ארבע פעמים - פעמיים בחזה, פעם אחת ביד ופעם אחת בירך. אחד הכדורים פגע בריאה הימנית של שאקור. נייט נפגע בראש מרימון עשן. שומר הראש של שאקור, פרנק אלכסנדר, אמר כי כאשר היה אמור לעלות לרכב עם שאקור ונייט, שאקור ביקש ממנו לנהוג ברכב של ג'ונס למקרה שיצטרכו כלי רכב נוספים בנסיעה מקלאב 662 בחזרה למלון שלהם. אלכסנדר דיווח בדוקומנטרי שלו, "Before I Wake", שזמן קצר לאחר התקיפה אחת ממכוניות השיירה עקבה אחר הרכב התוקף, אך מי שנסעו במכונית לא דיברו איתו מעולם. יאקי קאדפי נסע ברכב מאחורי שאקור עם שומרי הראש שלו בשעת הירי, וביחד עם הפמליה שלו מדת' רואו רקורדס, הוא סירב לשתף פעולה עם המשטרה. למרות הפציעות של נייט, ואף על פי שאחד מצמיגי הרכב נפגע וסבל מתקר, הוא הצליח להמשיך לנסוע מהמקום בו התרחש הירי. הם נעצרו שוב על ידי שוטרים אשר קראו לפרמדיקים באמצעות הרדיו. המשטרה והפרמדיקים פינו את שאקור ונייט לבית החולים המרכזי של נבדה. הרכב בו נסעו נעצר צעדים ספורים מה-MGM Grand, בו התחילו את הערב. גובי רהימי, מפיק קליפים של דת' שנראה כי ביקר את שאקור בבית חולים, דיווח זמן מה לאחר מכן כי קיבל מידע מעובד שיווק של דת' רואו, לפיו היורים התקשרו לחברת התקליטים ואיימו על שאקור. גובי הודיע למשטרת לאס וגאס, אך לדבריו, הם טענו כי אין להם די כוח אדם. אף תוקף לא ביקר בבית חולים. שאקור אמר שהוא גוסס כאשר לקחו אותו לחדר מיון. בבית החולים קיבל שאקור תרופות רבות, חובר למכשירים תומכי חיים ובסופו של דבר הרדימו אותו הרופאים לאחר שניסה שוב ושוב לקום מהמיטה. ג'ונס ביקרה אותו, והוא חזר להכרה כשהיא ניגנה את "וינסנט" של דון מקליין בנגן התקליטורים ליד מיטתו. לדברי ג'ונס, שאקור נאנח ועיניו "היו מלאות ריר ונפוחות". ג'ונס אמרה לשאקור שהיא אהבה אותו. נייט שוחרר מבית החולים יום לאחר הירי, ב-8 בספטמבר, אבל שמר על שתיקה עד 11 בספטמבר. הוא אמר לשוטרים כי הוא "שמע משהו, אבל לא ראה כלום" בליל הירי. דובר של המשטרה אמר שנייט לא סייע בדבר לחקירה. בזמן ששאקור היה במיון, שוטרים דיווחו שלא הגיעו לשום מסקנות. סמל קווין מנינג אמר שבמהלך השבוע השוטרים לא זכו ל"הרבה מאוד שיתוף פעולה" מסביבתו של שאקור. רהימי ומספר חברים מלהקתו של שאקור, אאוטלוז, שמרו על שאקור בזמן אשפוזו במיון, מאחר שחששו כי היורים "יחזרו לסיים את העבודה". רהימי ציין כי ייתכן שחברי הלהקה הביאו עמם נשק. בזמן שהיה ביחידה לטיפול נמרץ, ביום שישי, ה-13 בספטמבר 1996 אחר הצהריים, מת שאקור מקריסה נשימתית שהובילה לדום לב, לאחר כריתת ריאתו הימנית. רופאים ניסו להחיותו, אך לא הצליחו לעצור את הדימום. אמו אפני קיבלה את ההחלטה להפסיק את הטיפול הרפואי. הוא הוכרז מת בשעה 16:03 אחר הצהריים. ב-2014 דיווח שוטר אשר טען כי היה עם שאקור ברגעיו האחרונים כי שאקור סירב להצהיר מי ירה בו. כאשר השוטר שאל את שאקור אם הוא ראה את האדם או את האנשים שירו בו, שאקור ענה באומרו "לך תזדיין" - מילותיו האחרונות. פרמדיקים ושוטרים שנכחו במקום לא דיווחו כי שמעו את שאקור אומר מילים אלו, כמו גם נייט ואלכסנדר שנכחו באותו זמן בחדר. כשנה לאחר הפיגוע ירי, סיפר סמ"ר קווין מנינג, מי שהיה החוקר הראשי של הרצח, לכתב החקירות של עיתון לאס וגאס סאן, קטי סקוט, שהרצח של שאקור "כנראה לא ייפתר לעולם". המקרה הואט בשלב מוקדם של החקירה, לדבריו, מכיוון שרמזים חדשים כמעט לא הגיעו, והעדים לרצח שמרו על שתיקה. מנינג ציין שהחקירה הייתה בהקפאה. E.D.I. Mean, חבר בלהקתו של שאקור אאוטלוז, אמר שהוא בטוח שהמשטרה יודעת מה קרה והוסיף: "זו אמריקה. מצאנו את בן לאדן". ב-2002, הלוס אנג'לס טיימס הוציא לאור מאמר בעל שני חלקים מאת צ'אק פיליפס, בכותרת "מי הרג את טופאק שאקור?", המבוסס על חקירה בת שנה. פיליפס דיווח כי "הירי בוצע על ידי כנופיה מקומפטון בשם סאוטסייד קריפס במטרה לנקום בשאקור אחרי שהאחרון תקף חבר אחר מהכנופיה. אורלנדו אנדרסון, חבר הכנופיה ששאקור תקף, הוא זה שירה. משטרת לאס וגאס ראתה את אנדרסון כחשוד וחקרה אותו רק פעם אחת, בקצרה. אנדרסון נהרג כמעט שנתיים לאחר מכן בירי כנופיות שלא היה קשור לרצח שאקור". הכתבה של פיליפס הזכירה ראפרים של החוף המזרחי, לרבות הנוטוריוס בי. איי. ג'י., היריב של טופאק באותו זמן, ופושעים אחרים מניו יורק. בחלק השני של המאמר, פיליפס התייחס לחקירת הרצח וכתב כי משטרת לאס וגאס ניהלה אותה באופן שגוי. לפי המאמר, הצעדים השגויים של המשטרה כללו: (1) זלזול בחשיבות התקרית שהתרחשה שעות ספורות לפני הירי, כאשר שאקור היא מעורב בתקיפת אנדרסון בלובי במלון; (2) הימנעות ממעקב אחר חבר פמלייתו של שאקור שהיה עד לירי, ואמר למשטרת לאס וגאס שהוא היה יכול כנראה לזהות אחד או יותר מהתוקפים, אך נרצח כחודשיים לאחר פיגוע הירי; ו-(3) כישלון במעקב אחר מידע שסיפק עד ראייה שהבחין בקדילק לבנה הדומה למכונית ממנה נורו היריות הקטלניות בשאקור ובה היורים נמלטו. עיתון הארץ הישראלי דיווח ב-2011 כי ה-FBI הוציאו מסמכים, כתוצאה מבקשה לזכויות המידע, המגלים חקירה כנגד ארגון פשע יהודי בשם "הליגה להגנה יהודית". לפי המסמכים, הארגון סחט באיומים כספים משאקור וראפרים אחרים, תוך איום על חייהם. ב-2017, נייט טען שהוא כנראה היה המטרה בתקיפה שהרגה את שאקור, שנועדה ליטול את השליטה בדת' רואו רקורדס. בספטמבר 2023, משטרת לאס וגאס עצרה אדם בשם דוויין דייוויס בקשר לרצח. המעצר הגיע בעקבות מתן צו חיפוש חדש על ידי משטרת המטרופולין של לאס וגאס. דייוויס נעצר לפנות בוקר ב-29 בספטמבר בעיר הנדרסון שבנבדה, קילומטרים ספורים מהסטריפ של לאס וגאס, שם נרצח שאקור. דייוויס טען כי הוא עד לפשע במספר ראיונות, אך מעולם לא חשף את שמות האחראים למעשה. הוא העלה האשמות דומות בספר הזיכרונות שלו מ-2019 "Compton Street Legend", שם הצהיר שהוא היה במכונית ממנה בוצעו היריות. משטרת לאס וגאס פשטה על ביתה של אשתו של דייוויס ב-17 ביולי כחלק מהחקירה. במהלך הפשיטה, הם אספו מספר פריטים, כולל מחשבים, טלפון סלולרי, כונן קשיח, מגזין ובו שאקור, כדורים, תמונות ועותק של ספרו של דייוויס. לנבדה אין חוק התיישנות להעמדה לדין של תיקי רצח, מה שאפשר לחקירה להישאר פתוחה לתקופה ממושכת. בזמן הירי, היו כעשרה כלי רכב חלק מהפמליה של נייט ושאקור, ונסעו בעקבותיהם. בשנה שאחרי הירי, נייט ציין בזמן ראיון בתוכנית פריים-טיים לייב של רשת ABC כי אינו יודע מי ירה בשאקור, אך לא היה אומר גם אם ידע. קדאפי היה מעורב בקטטה עם שוטרים יומיים לאחר הירי, לאחר שהשוטרים עצרו נהג אופנוע המקורב לו, והוא מחה על כך. קדאפי עזב את לאס וגאס ימים ספורים לאחר מותו של שאקור, ונסע לאטלנטה ולוס אנג'לס לפני שהתיישב בניו ג'רזי, שם התגוררו קרוביו. באותה תקופה, חוקרים מקומפטון הרכיבו תמונת מעצר של כמה מחברי הכנופיה, שכללו את אנדרסון, והעבירו אותם ללאס וגאס. מאנינג אמר כי בלשים התקשרו לעורך דינו של קדאפי לקבוע פגישה עם הראפר כדי שיוכלו להציג לו את התמונות. לדברי מאנינג, השיחות לא נענו. השוטרים לא ניסו לאתר את קדאפי, שנורה ונפגע אנושות על ידי דודו השיכור בפרויקט דיור באירווינגטון, ניו ג'רזי בנובמבר 1996, חודשיים לאחר הרצח של שאקור. מין ואלכסנדר אמרו ללוס אנג'לס טיימס בתחילת 1997 כי מעולם לא התבקשו על ידי משטרת לאס וגאס לראות תמונות של חשודים אפשריים בפרשה, אף על פי שראו את הירי וראו את הגברים במכונית שממנה נורו היריות. בראיון שערכה משטרת לאס וגאס אלכסנדר ב-19 במרץ 1997, הוצגה לו סדרה של שמונה מערכי צילום, אך לא הצליח לזהות חשודים מהם. מין טען שראה את כל ארבעת הגברים ברכב, בעוד אלכסנדר דיווח כי ראה את פניו של החשוד שירה בשאקור. בראיון המשטרתי שלו במארס 1997, אמר אלכסנדר כי ראה את נוסעי המכונית היורה רק ב"פרופיל". משטרת לאס וגאס הטילה ספק בדיווח של השניים על ליל הירי. בסרט התיעודי Unsolved של רשת USA Network, שיצא בשנת 2018, טען דואן "קיף די" דייוויס, מנהיג כנופיית קריפס בקליפורניה ודודו של אנדרסון, שהיה במכונית עם רוצחו של טופאק כשנורו היריות. הוא סירב לנקוב בשמו של היורה וציין כי זה "קוד הרחוב". בשנת 2016, M.O.B. פירו ושומר הראש לשעבר של דת' רואו, ג'יימס "מאפ ג'יימס" מקדונלד, טענו כי ראה את אנדרסון ושאר חברי סאוטסייד קריפס מתרוממים במועדון 662 בקאדילק לבן. הראפר כריסטופר וואלאס, הידוע כנוטריוס בי. אי. ג'י., הכחיש את מעורבותו ברצח. המשפחה שלו הפיקה תיעוד, לפיו הקליט וואלאס שיר בסטודיו הקלטות בניו יורק סיטי בלילה בו נורה שאקור. המנהל של וואלאס, ויין בארו, והראפר ליל סיס הכחישו את מעורבותו של וואלאס בפשע ואמרו שהם היו בסטודיו באותו לילה של ההתנקשות. שישה חודשים לאחר מכן, ב-9 במרץ 1997, וואלאס עצמו נורה בתקרית דומה על ידי תוקף שזהותו לא ידועה, ומת בבית החולים סידרס-סיני שבלוס אנג'לס. MTV News Staff, Rapper Tupac Shakur Gunned Down, MTV News (באנגלית) Carrie Golus, Tupac Shakur, Minneapolis : Lerner, 2007, ISBN 978-0-8225-6609-0 Rachael Levy, Rapper on way to charitable event - Las Vegas Sun Newspaper, lasvegassun.com, ‏1996-09-11 (באנגלית) Robert Sam Anson, Tupac Shakur’s Sudden Death and the Life He Left Behind, Vanity Fair (באנגלית אמריקאית) Facebook, Twitter, Show more sharing options, Facebook, Twitter, Who Killed Tupac Shakur?, Los Angeles Times, ‏2002-09-06 (באנגלית אמריקאית) Cathy Scott, Retaliation for Shakur suggested - Las Vegas Sun Newspaper, lasvegassun.com, ‏1996-09-16 (באנגלית) Tupac Shakur: Before I Wake - Reviews, Movie Trailers, Cast & Crew. Movies at Film.com, web.archive.org, ‏2010-10-01 Witness to Tupac's Murder Killed, E! Online, ‏1996-11-14 MTV News Staff, Rapper Tupac Shakur Gunned Down, MTV News (באנגלית) Hit 'Em Up, www.facebook.com Tupac Shakur Is Dead, E! Online, ‏1996-09-14 Kory Grow, Kory Grow, Tupac's Murder Examined in New Doc, Rolling Stone, ‏2014-07-02 (באנגלית אמריקאית) Ryan Reed CNN, Tupac's final words revealed by police officer on scene of murder, CNN, ‏2014-05-23 (באנגלית) The Last Words of Tupac Shakur | Vegas Seven, web.archive.org, ‏2014-08-20 Cathy Scott, The death of Tupac Shakur one year later - Las Vegas Sun Newspaper, lasvegassun.com, ‏1997-09-06 (באנגלית) Facebook, Twitter, Show more sharing options, Facebook, Twitter, How Vegas police probe floundered in Tupac Shakur case, Los Angeles Times, ‏2015-01-30 (באנגלית אמריקאית) FBI files on Tupac Shakur murder show he received death threats from Jewish gang, Haaretz.com (באנגלית) Tupac Shakur Part 1 of 1, FBI (באנגלית אמריקאית) Zimmerman, Amy (2017-04-04). "Suge Knight Claims He Knows Who Killed Tupac—and Says He Was the Real Target". The Daily Beast (באנגלית). נבדק ב-2021-04-20. Thania Garcia, Tupac Shakur Investigation: Man Arrested in Connection to 1996 Killing, Variety, ‏2023-09-29 (באנגלית אמריקאית) "הורה על מותו": 27 שנים אחרי, עד מרכזי מואשם ברצח הראפר טופאק שאקור, באתר ynet, 29 בספטמבר 2023 One Year Later, web.archive.org, ‏2014-07-17 News from California, the nation and world, Los Angeles Times (באנגלית אמריקאית) MTV News Staff, Witnesses To Tupac Shooting Come Forward, MTV News (באנגלית) Uncle of Prime Suspect in Tupac's Death Claims to Know Identity of Rapper's Murderer, Billboard (באנגלית) Former Associate of Suge Knight Confirms Tupac’s Killer, Details Death Row’s Alleged MOB Piru Blood Association, in Moving Interview | Michael Namikas (באנגלית אמריקאית)